par to, kā īsteno Eiropas Parlamenta un Padomes Regulu (ES) Nr. 692/2011 attiecībā uz Eiropas statistiku par tūrismu

3. nodaļā sniegts pārskats par īstenošanas pasākumiem un pieņemtajiem deleģētajiem aktiem un to pamatojums.

Regulas 7. pantā noteikts: “Līdz 2016. gada 12. augustam un pēc tam reizi piecos gados Komisija iesniedz novērtējuma ziņojumu Eiropas Parlamentam un Padomei par statistikas datiem, kas apkopoti, ievērojot šo regulu, un jo īpaši par to atbilstību un par slogu uzņēmumiem.”

par to, kā īsteno Eiropas Parlamenta un Padomes Regulu (ES) Nr. 692/2011 attiecībā uz Eiropas statistiku par tūrismu

5. nodaļā galvenā uzmanība pievērsta pasākumiem, kas veikti, lai samazinātu uzņēmumiem radīto slogu.

Visbeidzot 6. nodaļā, ņemot vērā iepriekšējās nodaļās ietvertos secinājumus, aplūkoti nākamie pasākumi, ko varētu apsvērt, lai atjauninātu tiesisko regulējumu. Tajā arī novērtēta lietotāju jauno vajadzību un jauno datu avotu iespējamā ietekme uz tūrisma statistikas sistēmu, kas paredzēta regulā.

2.Pārskats par Eiropas statistiku par tūrismu

Eiropas Savienības tūrisma nozare ieņem svarīgu vietu visu dalībvalstu ekonomikā, un tūrisma darbība ir būtisks nodarbinātības avots. Lai veiktu tūrisma nozares konkurētspējas novērtējumu, nepieciešamas labas zināšanas par tūrisma apjomu, tā raksturlielumiem, tūrista profilu, tūrisma izdevumu līmeni un ieguvumiem Eiropas valstu ekonomikai. Regula (ES) Nr. 692/2011 attiecībā uz Eiropas statistiku par tūrismu ir galvenais pamats oficiālai, saskaņotai statistikai par tūrisma piedāvājumu un pieprasījumu. Regula aptver datus gan par ES tūristu izmitināšanas uzņēmumu jaudu un izmantojumu, gan par ES rezidentu ceļojumiem. Pirmos no minētajiem datiem parasti vāc no izmitināšanas nozares uzņēmumiem (mēneša un gada dati, ko dalībvalstis nosūta Komisijai kopsavilkuma tabulās); otros no minētajiem datiem parasti vāc, izmantojot mājsaimniecību apsekojumus (gada dati tiek sūtīti pa daļai kopsavilkuma tabulās un pa daļai mikrodatu datnēs).

Papildus regulas stingri noteiktajai jomai Eiropas Savienības Statistikas birojs (turpmāk —“Eurostat”), pamatojoties uz saistīto uzņēmējdarbības vai sociālo statistiku, regulāri izplata ar tūrismu saistītu informāciju, kuras būtība ir vairāk saistīta ar ekonomiku.

Visaptveroši datu kopumi, kopsavilkuma tabulas un attiecīgi raksti ir viegli pieejami Eurostat tīmekļa vietnē tūrisma statistikas sadaļā.

3.Īstenošanas pasākumi un deleģētie akti

Regulā (ES) Nr. 692/2011 paredzēts, ka Komisija īstenošanas aktu veidā nosaka kvalitātes ziņojumu sagatavošanas kārtību un struktūru (6. panta 4. punkts) un datu praktiskās nosūtīšanas kārtību (9. panta 2. un 3. punkts). Šim mērķim tika pieņemta Komisijas Īstenošanas regula (ES) Nr. 1051/2011.

Ar Regulu (ES) Nr. 692/2011 Komisiju pilnvaro pieņemt deleģētos aktus, lai:

grozītu definīcijas atbilstoši izmaiņām starptautiskajās definīcijās (2. panta 2. punkts);

grozītu datu nosūtīšanas termiņus, ņemot vērā ekonomikas, sociālo un tehnikas attīstību (9. panta 5. punkts); un

pielāgotu pielikumus, ņemot vērā ekonomikas, sociālo un tehnikas attīstību. Tomēr Komisija nedrīkst mainīt pielikumos ietvertos noteikumus par pieprasīto datu sniegšanu pēc izvēles un jomas ierobežošanu (3. panta 2. punkts).

Līdz šim Komisija ir pieņēmusi vienu deleģēto aktu — Komisijas Deleģēto regulu (ES) Nr. 253/2013, ar ko grozītas dažas definīcijas attiecībā uz iegūto izglītību, lai atspoguļotu izmaiņas, kuras veiktas Starptautiskajā standartizētajā izglītības klasifikācijā (ISCED).

Saskaņā ar Regulas (ES) Nr. 692/2011 11. panta 2. punktu Komisija 2016. gada 20. janvārī pieņēma ziņojumu par deleģētajām pilnvarām.

4.Regulas īstenošana

Saskaņā ar Regulu (ES) Nr. 692/2011 dalībvalstis vāc, apkopo, apstrādā un nosūta saskaņotus statistikas datus par tūrisma piedāvājumu un pieprasījumu. Komisija novērtē nosūtīto datu kvalitāti un publicē tos Eurostat tīmekļa vietnē tabulu, daudzdimensiju datubāzu un analītisku rakstu veidā. Šajā nodaļā novērtēta regulas īstenošana, pamatojoties uz Eiropas statistikas standarta kvalitātes kritērijiem.

4.1. Atbilstība

Atbilstība attiecas uz līmeni, kādā statistikas dati atbilst lietotāju pašreizējām un iespējamām vajadzībām.

Regulas (ES) Nr. 692/2011 galvenais mērķis ir labāk risināt lietotāju vajadzības. Pašlaik sagatavotā Eiropas tūrisma statistika nodrošina lietotājiem pilnīgākus un savlaicīgākus datus.. Piemēram, lielākā daļa mēneša datu tiek nosūtīti 8 nedēļu laikā pēc pārskata mēneša, bet iepriekš nosūtīšanas termiņš bija 3–6 mēneši. Regula nodrošina labāku tvērumu attiecībā uz tūristu ieradumu būtības maiņu, kas ietver īsu ceļojumu un vienas dienas apmeklējumu, neīrētu izmitināšanas vietu vai mazāku izmitināšanas uzņēmumu augošu nozīmi un lielāku interneta ietekmi uz tūristu veikto rezervēšanu un tūrisma nozari.

Regulā attiecībā uz daļu datu ir noteikta arī prasība nosūtīt Komisijai mikrodatus. Salīdzinājumā ar kopsavilkuma datu nosūtīšanu šis jauninājums nodrošina ekonomisko un sociālo parādību sīkāku un elastīgāku analīzi tūrisma nozarē. Tūrismam Eiropā raksturīga lielākoties iekšzemes tūrisma dimensija. Tas nozīmē, ka mikrodati, kas iegūti, izmantojot saskaņoto Eiropas statistiku par izejošā tūrisma pieprasījumu, ir avots, no kura iegūst statistikas datus par ienākošā tūrisma pieprasījumu attiecībā uz galamērķa dalībvalsti, neuzliekot papildu slogu un izvairoties no dubultas tūrisma plūsmu novērošanas. Eurostat ir sagatavojis analītiskos ziņojumus par ienākošo tūrismu, pamatojoties uz citu valstu izejošā tūrisma plūsmu novērojumiem. Tomēr datu pieejamību dažās valstīs kavē no noteiktām izcelsmes valstīm veikto ceļojumu izlases mazais apjoms, un tas jo īpaši ietekmē datu pieejamību par mazāk populārām galamērķa valstīm. Vairākas valstis pēta, vai šo avotu varētu izmantot kā daļēju pašreizējo (dārgo) robežu apsekojumu aizstājēju vai kā ievaddatus citiem oficiālās statistikas veidiem (piemēram, maksājumu bilances pakalpojumu konta pozīcijai “Ceļojumi”).